EFF-dreigemente by Brackenfell veroordeelMense raak slaags buite die Hoërskool Brackenfell in Kaapstad. (Foto: ANA) Die DA veroordeel voortgesette dreigemente deur die EFF en inmenging deur die party by Hoërskool Brackenfell ten sterkste. “Ná winkels aan die brand gesteek en geplunder is oor ‘aanstootlike advertensies’, en versoeke dat uitvoerende hoofde hul ondernemings volgens hul wil moet bestuur, dink die EFF nou hulle het die reg om te beheer hoe burgers privaat funksies bestuur,” het Bonginkosi Madikizela, Wes-Kaapse leier van die DA, in ŉ verklaring gesê. Dit volg ná betogings deur die EFF buite Hoërskool Brackenfell oor ŉ privaat geleentheid wat van die skool se matrikulante gereël het – ŉ geleentheid wat nie enigiets met die skool te doen het nie. “Bykomend tot dié absurditeit, eis die EFF nou dat die skoolhoof afgedank word.” Maroela Media het vroeër berig die EFF het Vrydag al na die Hoërskool Brackenfell opgeruk ná foto’s van matriekleerders van die skool by ŉ sogenaamde matriekafskeidgeleentheid ŉ herrie op sosiale media veroorsaak het. Net wit leerders het glo die geselligheid bygewoon. Die betogers was Maandag weer by die skool, waar private veiligheidswagte, inwoners en ouers hulle ingewag het. Net soos talle ander skole in Suid-Afrika moes die skool sy matriekafskeid kanselleer weens Covid-19-beperkings. “Die Wes-Kaapse departement van onderwys het soortgelyke privaat funksies aangemoedig. Dié partytjie is deur ŉ groep van 42 leerders en hul ouers gereël uit ŉ matriekklas van 254. Die partytjie het niks met die skool te doen gehad nie. Dit is ten volle gefinansier en gereël deur die betrokke ouers en leerders,” het Madikizela bygevoeg. “Privaat geleenthede het niks te doen met enige politieke party nie. Dit is verstommend dat die EFF glo hulle kan by die skool opdaag en betoog en leerders en ouers tydens die eindeksamen (of enige ander tyd) dreig.” Madikizela het gesê dit is betreurenswaardig dat sommige lede van die gemeenskap hierop reageer het. “Gewelddadige konfrontasies sal nie enige rasionele analise bevorder nie – dit is iets wat vandag meer nodig is as ooit in Suid-Afrika. As ons mense wil verhoed om die reg in eie hande te neem, moet die polisie hul werk doen. Dit was die werk van die polisie om die EFF se onwettige byeenkoms buite ŉ skool te voorkom en die betogers te laat verdaag.” Vuyani Pambo, woordvoerder van die EFF, het intussen in ŉ verklaring gesê die party veroordeel die aanvalle deur “gewapende wit rassiste teen EFF-lede wat ŉ vreedsame betoging gehou het”. Pambo het gesê daar is ook, sedert 1994, nie ŉ enkele swart onderwyser by die hoërskool aangestel nie. “Hierdie terreur-aanvalle sal nie onbeantwoord bly nie. Die EFF sal op Brackenfell toeslaan en seker maak dat niks bedryf kan word nie. Al die wit rassiste wat ŉ onbeheersde drang het om die beweging van swart mense te bestuur, en te bepaal waar ons mag en nie mag gaan nie, sal die nederigheid geleer word soos wat ons die rassiste in Senekal geleer het,” het Pambo bygevoeg. “Hulle het ons gedruk, en nou moet hulle voorberei om harder teruggedruk te word. Die EFF sal met al sy strukture gesels oor die pad vorentoe.” Dr. Pieter Groenewald, leier van die VF Plus, het intussen gesê die ANC-regering kyk te lank reeds anderpad terwyl die EFF en sy leierskap uit hul pad gaan om rassekonflik in Suid-Afrika te veroorsaak. “Vanoggend se gebeure by die Hoërskool Brackenfell was die jongste voorval waar gemoedere tot op ’n mespunt gedryf is.” Groenewald het gesê dit is onaanvaarbaar en ironies dat die EFF, wat geen geheim maak van sy wrewel jeens boere, wit mense en Afrikaans nie, morele waghond probeer speel oor die Afrikaner en geweldsdreigemente gebruik as metode om sy doel te probeer bereik. “Vanoggend se gebeure herinner aan dié van 2018 by die Hoërskool Overvaal in Vereeniging toe die EFF gewelddadige protesoptredes gehou het oor die toelating van Engelssprekende leerlinge in die skool. Die VF Plus is bly dat gemoedere vanoggend by die Hoërskool Brackenfell nie oorgekook het nie, maar sekere mense het wel handgemeen geraak en die polisie moes ingryp om die ouers en die EFF uitmekaar te hou.” Hy meen dit is net ’n kwessie van tyd voordat hierdie soort optrede tot ’n tragedie gaan lei. “Die VF Plus het al by herhaling in die parlement gewaarsku dat hierdie soort rasse-opstokery nie onbepaald kan voortduur nie. Dit is soos om met vuurhoutjies in droë gras te speel waaraan daar tans ’n oormaat in Suid-Afrika is juis vanweë die EFF se opruiende optrede en haatspraak, aanhitsing van geweld en intimidasie.” Die regering sal moet ingryp voordat dit te laat is. “Die feit dat daar nie opgetree word nie, skep duidelik die indruk van stille goedkeuring aan die kant van die ANC.” Bongiwe Mbinqo-Gigaba, voorsitter van die portefeuljekomitee oor basiese onderwys, het ook die betoging en geweld veroordeel. Sy het versoek dat kalmte by die skool sal terugkeer. “Ek dink dit is belangrik vir alle partye om te onthou dat die graad 12’s reeds met hul eindeksamen begin het. Dit was reeds ŉ uiters uitdagende jaar vir die klas van 2020 weens die uitbreking van Covid-19 en die ontwrigting van die akademiese jaar. Hulle het nie bykomende spanning van gewelddadige betogings nodig terwyl hulle op die eksamen probeer fokus nie.” Mbinqo-Gigaba het gesê die skool het homself reeds van die matriekpartytjie gedistansieer en gesê die geleentheid is deur ouers gereël. “Rasse-segregasie in skole en skoolgeleenthede het nie ŉ plek in Suid-Afrika nie. Ek neem kennis van die teenstrydige berigte oor wie die geleentheid gereël het. Ek het die Wes-Kaapse departement van onderwys versoek om die saak te ondersoek.” Indien die ondersoek bevind dat enige beamptes, insluitend onderwysers, by die geleentheid betrokke was, daarvan bewus was, of die geleentheid goedgekeur het, sal stappe teen hulle gedoen word, het sy bygevoeg. “Ek doen ŉ beroep op alle ouers en ander partye om nie die reg in eie hande te neem nie.”